Diari Oficial de la Generalitat Valenciana


Sumari del DOGV 7783, del 16-05-2016 (2016/3416)

RESOLUCIÓ de 12 de maig de 2016, del director general de Relacions amb les Corts, per la qual es disposa la publicació del conveni marc entre la Generalitat, a través de la Presidència, i la Universitat Miguel Hernández d'Elx per a la formació i investigació en l'àmbit de la seguretat i les emergències.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7783

Data del DOGV
:   16-05-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/3416


Data del document
:   12-05-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 12 de maig de 2016, del director general de Relacions amb les Corts, per la qual es disposa la publicació del conveni marc entre la Generalitat, a través de la Presidència, i la Universitat Miguel Hernández d'Elx per a la formació i investigació en l'àmbit de la seguretat i les emergències. [2016/3416]  
La Generalitat, a través de la Presidència, i la Universitat Miguel Hernández d'Elx han subscrit, amb la tramitació reglamentària prèvia, el dia 9 de maig de 2016, un conveni marc per a la formació i investigació en l'àmbit de la seguretat i les emergències.  
En compliment del que estableix l'article 20 del Decret 176/2014, de 10 d'octubre, del Consell, pertoca la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 323/2016 i que figura com a annex d'aquesta resolució.   
València, 12 de maig de 2016.- El director general de Relacions amb les Corts: Antonio Torres Salvador.  
  
  
Conveni marc de col·laboració interinstitucional a realitzar entre la Generalitat i la Universitat Miguel Hernández d'Elx, per a la formació i investigació en l'àmbit de la seguretat i les emergències  
  
València, 9 de maig de 2016  
  
Reunits  
D'una banda, la Generalitat, amb CIF N3307946A, amb seu a València, i en nom seu i representació el president de la Generalitat, Ximo Puig i Ferrer, nomenat president de la Generalitat per Reial Decret 581/2015, de 26 de juny, i en virtut de les atribucions que li estan conferides per l'article 1 del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, on se li atribueix l'exercici de les competències en matèria de seguretat i d'emergències, entre altres, i amb l'autorització prèvia del Consell, en la reunió del dia 16 de març de 2016, d'acord amb el que disposa l'article 12.6 del Decret 176/2014, en relació amb l'article 17.f de la Llei 5/1983, de 30 de desembre, del Consell.  
  
I, d'una altra banda, la Universitat Miguel Hernández d'Elx (d'ara en avant UMH), amb CIF U5318608X, amb rang d'universitat, amb seu a Elx, avinguda de la Universitat, s/n, CP 03838 d'Elx, i en nom seu i representació, el rector, Jesús Tadeo Pastor Ciurana, nomenat pel Decret 42/2015, de 10 d'abril, del Consell (DOCV 7503, 13.04.2015) i del Decret 208/2004, de 8 d'octubre, del Consell, pel qual s'aproven els Estatuts de la UMH d'Elx, modificats pel Decret 105/2012, de 29 de juny, del Consell, en virtut de les atribucions que li estan conferides pels Estatuts de la UMH.  
Les dos parts es reconeixen mútuament, en la qualitat en què intervenen, la capacitat legal necessària per a la firma d'aquest conveni, i, a aquest efecte,  
  
Exposen  
1. Que les dos entitats tenen objectius i interessos comuns en els camps acadèmic i científic, en l'àmbit de la seguretat i la resposta a les emergències.  
2. Que la Llei 14/2011, d'1 de juny, de la Ciència, la Tecnologia i la Innovació, constitueix un marc de referència per a promoure la col·laboració dels organismes públics d'investigació i altres entitats públiques, a fi de donar una resposta eficaç a les exigències del canvi tecnològic en tots els àmbits en general, i, en particular, en el de la gestió d'emergències i la seguretat, per la rellevància que tenen en la salvaguarda i protecció de la vida i els béns dels ciutadans.  
3. Que la UMH és una entitat de dret públic de caràcter multisectorial i pluridisciplinari que exerceix activitats de docència i investigació, interessada a col·laborar amb les administracions públiques per a contribuir a la innovació, modernització i millora de la societat.  
4. Que, sota la dependència del president de la Generalitat, la Direcció General de l'Agència de Seguretat i Resposta a les Emergències és el centre directiu que assumeix les funcions arreplegades en l'article 70 de la Llei 5/1983, de 30 de desembre, del Consell, en matèria d'interior, i gestió i direcció de la Unitat del Cos Nacional de Policia adscrita a la Comunitat Valenciana. Així mateix, assumeix les funcions en matèria de seguretat pública i protecció ciutadana, espectacles, establiments públics i activitats recreatives, coordinació de policies locals a la Comunitat Valenciana, formació de policies locals, personal de serveis essencials i complementaris d'intervenció davant d'emergències, protecció civil, ajudes a les víctimes del terrorisme, extinció d'incendis, participació de la Generalitat en els consorcis de bombers i la direcció i gestió d'encàrrec del Consell de Seguretat Nuclear a la Generalitat.  
  
5. Que la Generalitat, a través de la Direcció General de l'Agència de Seguretat i Resposta a les Emergències, vol establir una col·laboració continuada amb la UMH per a la millora de la capacitat formativa i pedagògica del personal involucrat en l'àmbit de la seguretat i la resposta a les emergències, per al bé dels ciutadans de la Comunitat Valenciana.  
6. Que, per tot el que s'ha exposat anteriorment, les dos institucions consideren convenient acréixer la seua vinculació acadèmica i científica, i establir per a això els instruments adequats.  
I, a aquest efecte, decideixen subscriure un conveni de cooperació acadèmica, científica i tècnica, d'acord amb les següents,  
  
Clàusules  
  
Primera. Objecte del conveni  
La Generalitat i la UMH es comprometen a establir un marc d'actuació per a la cooperació en activitats de formació del personal i investigació científica en l'àmbit de la seguretat i la resposta a les emergències, amb els compromisos que es fixen en les clàusules segona i quarta.  
  
Segona. Modalitats de col·laboració  
  
A fi de satisfer els objectius definits en l'article anterior, les dos parts es comprometen, d'acord amb els mitjans que puguen disposar, i d'acord amb les normes de cada institució, a:  
- Executar projectes i programes de formació, investigació i desenrotllament, en els camps que a continuació es detallen de forma no exhaustiva, i en qualssevol altres sobre els quals les dos parts decidiren col·laborar:  
Ètica i deontologia policial.  
Mediació policial.  
Gestió policial de la diversitat.  
Violència de gènere.  
Seguretat en les noves tecnologies de la informació i la comunicació (TIC).  
Habilitats i recursos per a caps.  
- Cooperar, a través de l'IVASPE, en programes de formació de personal docent i investigador de les dos parts.  
- Col·laborar i participar en els plans d'estudi en les àrees de seguretat i emergències.  
- Cooperar en la preparació de propostes i en la participació en projectes finançats per la Comissió Europea en les àrees de la seguretat i la resposta a les emergències.  
- Dur a terme l'assessorament mutu en qüestions relacionades amb l'activitat de los dos entitats.  
- Efectuar l'intercanvi recíproc de llibres, publicacions i altres materials d'investigació i docència, sempre que no hi haja compromisos anteriors que ho impedisquen.  
- Totes les altres actuacions que siguen considerades d'interés mutu, dins de les disponibilitats de les parts i de les activitats que constitueixen l'objecte del present acord.  
  
Tercera. No incidència de despesa  
L'aplicació i execució d'aquest conveni, incloent-se a aquest efecte tots els actes jurídics que pogueren dictar-se en la seua execució i desenvolupament, no podran suposar obligacions econòmiques per a la Generalitat, i, en tot cas, hauran de ser atesos amb els seus mitjans personals i materials. De la mateixa manera, tampoc suposarà obligacions econòmiques per a la universitat.  
  
Quarta. Establiment de la cooperació  
L'execució de les modalitats de cooperació previstes en el present conveni marc serà objecte de convenis específics elaborats de comú acord entre les dos institucions, en els quals figuraren l'objecte de la col·laboració, el pla de treball, els participants i el finançament.  
  
  
Quinta. Comissió de seguiment  
Per a facilitar l'elaboració dels convenis específics i el seu compliment, es constituirà una comissió de seguiment paritària, integrada pel director general de l'Agència de Seguretat i Resposta a les Emergències, o persona en qui delegue, la subdirectora general de Seguretat, o persona en qui delegue, i el subdirector general d'emergències, o persona en qui delegue, per part de la Generalitat. Per part de la Universitat, estarà integrada pel rector o persona en qui delegue, la vicerectora/el vicerector de Participació o persona en qui delegue, i pel secretari general o persona en qui delegue.  
Aquesta comissió es regirà, quant al seu funcionament, per les normes que regulen els òrgans col·legiats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La Presidència i la Secretaria de la comissió s'exerciran de manera alternativa per l'Agència de Seguretat i Resposta a les Emergències i la Universitat.  
Es realitzarà, almenys anualment, un balanç de les accions realitzades o en curs i s'elaborarà, l'esborrany dels corresponents convenis específics, si és el cas, un informe que serà comunicat a l'Agència de Seguretat i Resposta a les Emergències, a través de l'IVASPE i a la Universitat.  
La comissió es reunirà, almenys, una vegada a l'any, i sempre que se sol·licite per alguna de les parts.  
  
Sexta. Propietat intel·lectual dels resultats  
Quan es realitzen projectes d'investigació com a aplicació del present conveni, i en la mesura que els resultats que es puguen generar en aquests siguen patentables, la titularitat dels drets derivats, així com les normes d'actuació en cas de comercialització, seran determinats, en cada cas, en el conveni específic corresponent, i es tendran en compte les característiques peculiars de cada un d'aquests.  
  
  
Sèptima. Sentit del conveni  
El present conveni marc no ha d'interpretar-se en el sentit d'haver creat una relació legal o financera entre les parts. Aquest constitueix una declaració d'intencions el fi de la qual és promoure autèntiques relacions de benefici mutu en matèria de col·laboració acadèmica i científica.  
  
D'acord amb l'article 4.1.c del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, aquest conveni queda exclòs del seu àmbit d'aplicació.  
  
  
Octava. Duració  
El conveni marc ací subscrit tindrà una vigència mínima, a partir de la data de la firma, de quatre anys, després dels quals podrà renovar-se, a iniciativa de qualsevol de les parts, amb l'acord previ que en aquest sentit ha d'adoptar-se abans de la data d'acabament.  
  
Novena. Modificació  
Les parts podran modificar aquest conveni marc en qualsevol moment per acord exprés de les parts firmants.  
  
Deu. Resolució del conveni  
Aquest conveni marc podrà resoldre's per les causes següents:  
1. Per mutu acord de les parts.  
2. Per expiració del termini de duració inicial o de les seues pròrrogues.  
3. Per incompliment de les obligacions pactades o per haver infringit el deure de lleialtat.  
4. Per decisió unilateral d'una de les parts, per mitjà de comunicació expressa per escrit a l'altra part, amb una antelació mínima de dos mesos a la data en què es done per conclòs.  
  
En qualsevol cas, si es procedira a la resolució del present conveni marc, les dos parts es comprometen a finalitzar el desenvolupament de les accions ja iniciades en el moment de la notificació de la resolució.  
  
  
Onze. Discrepàncies  
Les parts es comprometen a resoldre de manera amistosa en el si de la Comissió de Seguiment i Coordinació qualsevol desacord que poguera sorgir en el desenvolupament del present conveni, si bé s'entendrà que amb anterioritat s'aplicaran els criteris de bona fe i voluntat d'arribar a acords.  
En cas de conflicte les parts se sotmeten a l'orde jurisdiccional contenciós administratiu, de conformitat amb el que preveu la Llei 29/1998, de 13 de juliol.  
  
Dotze. Publicitat  
Es publicitarà aquest conveni en la pàgina web de la Generalitat segons es disposa en l'article 9.1.c de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana.  
  
Com a prova de conformitat amb tot el que s'ha exposat anteriorment, firmen per triplicat el present document en el lloc i la data més amunt indicats.  
  
El president de la Generalitat: Ximo Puig i Ferrer.  
El rector de la Universitat: Jesús Tadeo Pastor Ciurana.